ལགས། དགེ་བའི་བཤེས་གཉེན་ཆེན་པོ་སེར་སྨད་ལྷ་རམས་པ་ནས་དྲི་བ་འགའ་ཞིག་མཛད་པའི་ལན་བརྗོད་པར་བྱ་སྟེ། གསོ་སྦྱོང་ཁས་མ་བླངས་པའི་དགེ་སློང་སོགས་དགག་དབྱེ་བྱེད་མི་རུང་ཟེར་བ་འགའ་ཞིག་འདུག་པས། དེ་རུང་མིན་ཞེས་པའི་ལན་ནི། འདུལ་བའི་སྐབས་འདིར་དབྱར་ཁས་བླངས་མ་བླངས་ཟེར་བ་མ་གཏོགས། གསོ་སྦྱོང་ཁས་བླངས་མ་བླངས་ཟེར་བའི་ཐ་སྙད་མེད་པ་འདྲ། དབྱར་གྱི་དབང་དུ་བྱས་ན་སྔར་དབྱར་ཁས་མ་བླངས་ཀྱང་། དགག་དབྱེ་བྱེད་པའི་ཉིན་དེར་སླེབ་བྱུང་ན་མཚམས་ནང་དེ་ན་ཡོད་པའི་རབ་བྱུང་ཐམས་ཅད་ཀྱིས་གསོ་སྦྱོང་བྱ་དགོས་པ་གང་ཞིག།།དེའི་ཉིན་དགག་དབྱེ་ལས་ལོགས་སུ་གསོ་སྦྱོང་མེད་པའི་ཕྱིར། དེའི་ཉིན་དགག་དབྱེས་གསོ་སྦྱོང་གི་གོ་ཆོད་པ་དང་། གསོ་སྦྱོང་མ་བྱས་པ་དང་། ལས་ལམ་འདུས་པའི་སྐྱོན་མི་འབྱུང་བ་ནི་སངས་རྒྱས་ཀྱི་བཅས་དབང་ཡིན་ནོ། །གསོ་སྦྱོང་གི་སྐབས་སོ་ཐར་གྱི་མདོ་བློ་ནས་གང་ཐོན་བྱེད་གསུངས་པས། དཔེ་ཐོག་ནས་འཆད་ཨེ་ཉན་ཞེས་པའི་ལན་ནི། སོ་ཐར་གྱི་མདོ་བློ་ལས་ངེས་པར་ཐོན་པ་ཞིག་དགོས་ཏེ། འདུལ་བའི་གཞུང་དུ་མདོ་འདོན་པ་པོ་ངོསའཛིན་པའི་ཚེ་མདོ་ཚིག་ཕྱེད་ཀྱང་མ་འཁྲུལ་བ་བློ་ལས་ཐོན་པའི་དགེ་སློང་རྒན་པ་ཞིག་གིས་འདོན་པ་དང་། དེས་མ་ཐོན་ན་དེའི་འོག་མ་ཞིག་གིས་འདོན་པ་དང་། དེས་ཀྱང་མ་ཐོན་ན་དེའི་འོག་མ་ཞིག་གིས་འདོན་པ་དང་། དེས་མ་ཐོན་ན་རེས་མོས་བྱས་ཏེ་འདོན་པ་དང་། དེས་ཀྱང་མ་ཐོན་ན་ཐམས་ཅད་བསྡོམས་ནས་དུམ་བུ་དུམ་བུར་བྱས་ཏེ་འདོན་དགོས་པར་མདོ་རྩ་བ་ལས་གསུངས་པས་སོ། །འཇིགས་བྱེད་ཀྱི་ཐབ་ནང་དུ་མགོན་པོའི་སྦྱིན་སྲེག་རྣམ་པ་ཐམས་ཅད་དུ་བླུག་མི་རུང་། སྐུ་ཕྱོགས་ལྔ་པ་སོགས་དམ་པ་གོང་མ་རྣམས་ཀྱིས་དེ་འདྲ་བ་ནི་མཚན་ཉིད་པའི་རིགས་འགྲེས་ཡིན་ཞེས་བཀའ་བཀྱོན་ཡང་མང་པོ་གནང་འདུག། །མགོན་པོའི་ཐབ་ལ་ཆོས་འབྱུང་བྲི་མི་དགོས། ཞི་རྒྱས་ཀྱི་ཡམ་ཤིང་ལ་གླང་མ་བྱེད་པའི་ཕྱག་སྲོལ་མི་སྣང་། ཚེ་དཔག་གྲུབ་རྒྱལ་མའི་སྦྱིན་སྲེག་སྔར་མ་མཐོང་། གཞན་དང་གཞན་ན་ཡོད་ཤས་ཆེ། ཁུངས་ཤིག་མ་རྙེད་པར་རང་བཟོ་བྱས་མི་ཆོག་པ་འདྲ། སྒྲུབ་ཐབས་བརྒྱ་རྩའི་ཆིངས་ལུང་གསུམ་གྱི་དམ་བཅའི་ལུང་གི་སྐབས་སུ་གྲངས་བཅད་དམ་ཅི་ལྕོགས་འདོན་པའི་དམ་བཅའ་ཅིས་ཀྱང་འབུལ་དགོས། ཀུན་མཁྱེན་ལྔ་པ་ཆེན་པོའི་རྣམ་འཇོམས་ཀྱི་རྗེས་གནང་མེད། ངོར་པ་དཀོན་མཆོག་ལྷུན་གྲུབ་ཀྱིས་མཛད་པའི་སྒྲུུབ་ཐབས་རྗེས་གནང་གཉིས་ཀ་ཡོད་པས་དེའི་དཔེ་སྟོང་སྐོར་དགོན་དུ་བཙལ་ན་རྙེད་པའི་ཚོད་ཡིན། ངེད་ཀྱང་ཕར་ཁར་འགྲོ་བ་དང་ཐུག་བྲེལ་བའི་དབང་གིས་མདོར་བསྡུས་ཙམ་ཕུལ་བ་ལགས།། །།